শান্তিপূর্ণ ভাবে ক্ষমতা হস্তান্তর সম্পর্কে ট্রাম্প স্পষ্ট কিছু বলেননি 
ওদিকে বাইডেন এই মন্তব্যের প্রতিক্রিয়ায় গতকাল ডেলাওয়ারে বলেন, “আমরা কোন দেশে বাস করছি। আমি বিদ্রুপাত্মক ভাবেই জানতে চাই আমরা কোন দেশে বাস করছি। দেখুন তিনি অযৌক্তিক কথাবার্তা বলছেন। আমি জানিনা ঠিক কি বলবো”। 
যুক্তরাষ্ট্রের প্রেসিডেন্ট ডনাল্ড ট্রাম্প এ কথা নিশ্চিত করতে অস্বীকৃতি জানান যে তিনি যদি ৩রা নভেম্বরের প্রেসিডেন্ট নির্বাচনে ডেমক্র্যাটিক পার্টির জো বাইডেনের কাছে পরাজিত হন, তা হলে তিনি কি শান্তিপূর্ণ ভাবে ক্ষমতা হস্তান্তরে রাজি হবেন। গত সন্ধ্যায় হোয়াইট হাউজে সংবাদ সম্মেলনে একজন সংবাদদাতার এ রকম প্রশ্নের জবাবে প্রেসিডেন্ট বলেন “আমাদের দেখতে হবে কী হয়। আমি তো ব্যালট সম্পর্কে খুব জোর অভিযোগ করছি এবং ব্যালট দুর্যোগ নিয়ে আসতে পারে”। কোন রকম প্রমাণ ছাড়াই ট্রাম্প বার বার এ রকম বলছেন যে, ডাক মারফত প্রদত্ত হাজার হাজার ব্যালটের ক্ষেত্রে জালিয়াতি হতে পারে। করোনাভাইরাস মহামারির কারণে ডেমক্র্যাটরা ডাক মারফত ভোট প্রদানকে উৎসাহিত করছেন। ট্রাম্প বলেন, “আমরা সে রকম ব্যালট চাই না। আর সে রকমটা হলে সত্যি বলতে কী ক্ষমতা হস্তান্তর হবে না, এটাই অব্যাহত থাকবে”। ওদিকে বাইডেন এই মন্তব্যের প্রতিক্রিয়ায় গতকাল ডেলাওয়ারে বলেন, “আমরা কোন দেশে বাস করছি। আমি বিদ্রুপাত্মক ভাবেই জানতে চাই আমরা কোন দেশে বাস করছি। দেখুন তিনি অযৌক্তিক কথাবার্তা বলছেন। আমি জানিনা ঠিক কি বলবো”। যুক্তরাষ্ট্রের সেনেটে ট্রাম্পের রিপাবলিকান দলের অন্তত একজন সদস্য প্রেসিডেন্টের এই মন্তব্য নিয়ে আশংকা প্রকাশ করেছেন। টুইট বার্তায় ইউটার সেনেটর মিট রমনি বলেন, গণতন্ত্রের মূল বিষয়টিই হচ্ছে শান্তিপূর্ণ ভাবে ক্ষমতা হস্তান্তর, সেটা ছাড়া তো বেলারুশ হয়ে যাবো। তিনি বলেন, “এ রকম কোন আভাস, যে প্রেসিডেন্ট সাংবিধানিক নিশ্চয়তার প্রতি সম্মান দেখাবেন না, সেটি অভাবনীয় এবং অগ্রহণযোগ্য।